DEMCO มั่นใจซ่อมฐานกังหัน “ห้วยบง” เสร็จ Q3/62 ตามแผน ย้ำหัวหมุดปี 63 ผลงานเริ่มฟื้นตัว
DEMCO มั่นใจซ่อมฐานกังหัน "ห้วยบง" เสร็จ Q3/62 ตามแผน ย้ำหัวหมุดปี 63 ผลงานเริ่มฟื้นตัว
DEMCO มั่นใจซ่อมฐานกังหัน "ห้วยบง" เสร็จ Q3/62 ตามแผน ย้ำหัวหมุดปี 63 ผลงานเริ่มฟื้นตัว
11 มิ.ย. 2562

นายพงษ์ศักดิ์ ศิริคุปต์ กรรมการผู้จัดการ บริษัท เด็มโก้ จำกัด (มหาชน) หรือ DEMCO เปิดเผยว่า แผนการดำเนินงานในช่วงครึ่งหลังของปี 2562 บริษัทฯ ยังคงมุ่งมั่นเดินหน้าซ่อมฐานกังหันลม โครงการห้วยบง 2 และห้วยบง 3 ในส่วนที่เหลือตามแผน หลังจากได้เข้าปรับปรุงฐานกังหันลมแล้วเสร็จ 10 ฐาน จาก 26 ฐาน บริษัทฯ มั่นใจว่างานส่วนที่เหลือจะแล้วเสร็จภายในไตรมาส 3 ของปีนี้ ตามเป้าหมายที่วางไว้ และจะทำให้ภาพรวมธุรกิจในปี 2563 กลับเข้าสู่ภาวะปกติ ไม่ต้องกังวลกับค่าใช้จ่ายพิเศษ
“ภาพรวมผลการดำเนินงานของบริษัทฯในปีนี้คงได้รับผลกระทบจากค่าใช้จ่ายพิเศษในส่วนของค่าเสียโอกาสการขายไฟฟ้าจากการหยุดปรับปรุงฐานกังหัน (Loss of production) โครงการโรงไฟฟ้าพลังงานลมห้วยบงอยู่บ้าง  แต่ค่าใช้จ่ายดังกล่าวจะหมดไปหลังจากบริษัทปรับปรุงโครงการกังหันลมแล้วเสร็จในช่วงกลางไตรมาส 3/62” นายพงษ์ศักดิ์ กล่าว
ส่วนเรื่องของจำนวนเงินค่าใช้จ่ายพิเศษ บริษัทฯยังไม่สามารถประเมินจำนวนได้ในขณะนี้ เนื่องจากการผลิตไฟฟ้าของโรงไฟฟ้าพลังงานลมขึ้นอยู่กับสภาพอากาศและความเร็วลม แต่แนวโน้มค่าใช้จ่ายก็จะลดลงเนื่องจากจะมีการชดเชยเฉพาะกังหันที่หยุดซ่อมซึ่งเหลืออีกเพียง 16 ฐาน
ในส่วนของธุรกิจหลักของ DEMCO ยังคงเดินหน้าเข้าประมูลงานใหม่ราว 2 หมื่นล้านบาท  ตามแผน โดยเป็นงานก่อสร้างสายส่งไฟฟ้า และสถานีไฟฟ้าย่อยของการไฟฟ้าฝ่ายผลิตแห่งประเทศไทย (กฟผ.) งานย้ายสายไฟฟ้าลงใต้ดินในกลุ่มหัวเมืองใหญ่ ของการไฟฟ้าส่วนภูมิภาค (กฟภ.) เป็นต้น  โดยปัจจุบันมีงานในมือที่รอรับรู้รายได้ (Backlog) ประมาณ 2,625 ล้านบาท ซึ่งจะทยอยรับรู้รายได้ในไตรมาส 2-4 ประมาณ 70 – 80 %
นอกจากนี้ บริษัทฯยังอยู่ระหว่างการขยายธุรกิจไปยังประเทศ CLMV มากขึ้น ซึ่งปัจจุบันหลายประเทศมีการขยายการลงทุนโรงไฟฟ้าเป็นจำนวนมาก ถือเป็นโอกาสในการเข้าไปบุกตลาด หลังจากที่ก่อนหน้านี้ได้รับงานก่อสร้างสายส่งไฟฟ้า และสถานีไฟฟ้าย่อยมาแล้ว เพื่อเพิ่มฐานรายได้ และกระจายความเสี่ยงธุรกิจต่อไป